Pokalhelten Jesper Hansen er overvældet over den støtte, han har fået den seneste uge, og takker blandt andet også Brøndbys fans for støtten i fredagens pokalfinale.

Da Jesper Hansen fredag trådte på banen for at varme op til pokalfinalen skete det til store klapsalver fra både FC Midtjylland- og Brøndby-tilhængere.

Støtten til den 34-årige målmand blev vist, efter Hansen i sidste uge mistede sin 29-årige lillebror i en tragisk ulykke, og den seneste uge har støtten fra nær og fjern overvældet FCM-keeperen.

Det fortalte han efter pokalfinalen fredag.

- Alle de beskeder, jeg har fået fra nær og fjern har været overvældende, og jeg er dybt taknemmelig – også overfor Brøndbys fans, der giver mig den her respekt og støtte. Jeg ved næsten ikke, hvad jeg skal sige, sagde Hansen og fik fortsat om kampen, som var en emotionel oplevelse.

- Jeg var ved at få tårer i øjnene, da dommeren fløjtede sidste gang. Så vidste jeg godt, at nu har jeg stor mulighed for at vinde det her for klubben og for min bror, så det var meget følelsesladet.

Jesper Hansen fik som bekendt gjort alvor af tankerne, da han snuppede to af Brøndbys straffespark, så FCM-stopperen Alexander Scholz kunne afgøre straffesparkskonkurrencen på det 10. spark.